b'\n_START_ARTICLE_\nKarakorumo plentas\n_START_PARAGRAPH_\nKarakorumo plentas (angl. The Karakoram Highway - KKH)\xc2\xa0\xe2\x80\x93 automobili\xc5\xb3 kelias Piet\xc5\xb3 ir Centrin\xc4\x97je Azijoje, jungiantis Pakistano miest\xc4\x85 Hasan Abdal\xc4\x85 (netoli Abotabado) ir Kinijos miest\xc4\x85 Ka\xc5\xa1gar\xc4\x85. Oficialus kelio numeris Pakistane yra N-35, Kinijoje\xc2\xa0\xe2\x80\x93 G314. Karakorumo plentas kerta Karakorumo kaln\xc5\xb3 grandin\xc4\x99 per Chund\xc5\xbeerabo per\xc4\x97j\xc4\x85 (4693 m)\xc2\xa0\xe2\x80\x93 auk\xc5\xa1\xc4\x8diausi\xc4\x85 pasaulyje asfaltuotu keliu kertam\xc4\x85 per\xc4\x97j\xc4\x85. Ilgis\xc2\xa0\xe2\x80\x93 1300\xc2\xa0km.\n_START_SECTION_\nIstorija\n_START_PARAGRAPH_\nKarakorumo plentas jungtin\xc4\x97mis Kinijos ir Pakistano pastangomis prad\xc4\x97tas statyti 1959\xc2\xa0m., u\xc5\xbebaigtas 1979\xc2\xa0m., o vie\xc5\xa1ai naudojamas nuo 1986\xc2\xa0m. Statyb\xc5\xb3 metu \xc5\xbeuvo apie 810 pakistanie\xc4\x8di\xc5\xb3 ir 200 kin\xc5\xb3, daugiausia d\xc4\x97l nuo\xc5\xa1liau\xc5\xbe\xc5\xb3 arba nukrit\xc4\x99. Kelio trasa eina vienu i\xc5\xa1 sen\xc5\xb3j\xc5\xb3 \xc5\xa1ilko kelio mar\xc5\xa1rut\xc5\xb3.\n_START_SECTION_\nB\xc5\xabkl\xc4\x97\n_START_PARAGRAPH_\nNors kelias gerai pri\xc5\xbei\xc5\xabrimas, d\xc4\x97l ekstremali\xc5\xb3 geologini\xc5\xb3 ir klimatini\xc5\xb3 s\xc4\x85lyg\xc5\xb3 keliaujant juo i\xc5\xa1kyla pavoj\xc5\xb3. Karakorumo plentas eina ypatingai seismi\xc5\xa1kai aktyvia sritimi, tod\xc4\x97l \xc4\x8dia pasitaiko \xc5\xbeem\xc4\x97s dreb\xc4\x97jim\xc5\xb3, galin\xc4\x8di\xc5\xb3 sukelti nuo\xc5\xa1liau\xc5\xbeas ar akmen\xc5\xb3 gri\xc5\xabtis. Ypa\xc4\x8d pavojingas laikotarpis yra vasaros musono metu (liepa-rugpj\xc5\xabtis), kuomet kyla purvo nuo\xc5\xa1liau\xc5\xbeos ir upi\xc5\xb3 potvyniai. \xc5\xbdiem\xc4\x85 da\xc5\xbenai eismas keliu u\xc5\xbedaromas d\xc4\x97l storos sniego dangos. Be to, Pakistanui priklausanti kelio dalis eina per ginkluotais konfliktais pasi\xc5\xbeymint\xc4\xaf Ka\xc5\xa1myro region\xc4\x85.\n_START_SECTION_\nTurizmas\n_START_PARAGRAPH_\nKarakorumo plentas pastaruoju metu tampa svarbia turistine atrakcija, mat jis driekiasi itin vaizdingais kra\xc5\xa1tovaizd\xc5\xbeiais. Nuo kelio galima i\xc5\xa1vysti vienus auk\xc5\xa1\xc4\x8diausi\xc5\xb3 pasaulio kaln\xc5\xb3 Nanga Parbat\xc4\x85, Rakapo\xc5\xa1\xc4\xaf, Diran\xc4\x85, Ultar Sar\xc4\x85 ir kt., vienus ilgiausi\xc5\xb3 pasaulyje kaln\xc5\xb3 ledyn\xc5\xb3 (Baltor\xc4\x85, Pasu, Gulkin\xc4\x85). Kelias kerta Indo, Hunzos, Gilgito upes, eina \xc5\xa1alia Karakulio, Atabado e\xc5\xbeer\xc5\xb3. Pakistano pus\xc4\x97je esan\xc4\x8diose olose galima i\xc5\xa1vysti 7000\xc2\xa0m. senumo petroglif\xc5\xb3._NEWLINE_Prie plento \xc4\xafsik\xc5\xabr\xc4\x99 miestai: Be\xc5\xa1amas, \xc4\x8cilasas, Gilgitas, Karimabadas, Nagaras, Gulmitas, Pasu, Sustas (Pakistanas), Ta\xc5\xa1kurganas, Upalas, Ka\xc5\xa1garas (Kinija).'